Listaháskóli Íslands , Þverholt 11 Landvernd , Listaháskóli Íslands og Siðfræðistofnun Háskóla Íslands bjóða til hugvekju um sóun auðlinda í daglegu lífi . Viðburðinum er ætlað að sýna hversu mikil not er hægt að hafa af hlutum sem búið er að henda / afskrifa . Nemendur á 2. ári í fatahönnun við LHÍ sýna afrakstur verkefnisins Misbrigði sem unnið er í samstarfi við fatasöfnun Rauðakross Íslands þar sem rannsakaðar eru leiðir til að skapa nýjan fatnað úr ósöluhæfum flíkum . Hægt verður að skoða ferlið frá hugmynd til lokaútkomu . Þau hafa tekið höndum saman við nemendur á samtímadansbraut við skólann og bjóða þau okkur á áhugaverða endurnýtta sýningu - sýning unnin upp úr sýningu . Ljótu Kartöflurnar verða á staðnum og kynna hugmyndafræði sína en fyrirtækið nýtir kartöflur sem annars er hent sökum úlitsgalla og gera úr þeim ljúffengar flögur . Henrý Alexander Henrýsson flytur hugvekju og stýrir umræðu um sóunina í lífi okkar . Einnig verða á staðnum kynningabásar þar sem kynntar verða ýmsar aðferðir til þess að sporna við sóun í daglegu lífi . Landvernd mun bjóða upp á súpu að loknum uppákomum en munu fulltrúar þeirra rusla í súpuna . Við viljum taka fram að viðburðurinn er barnvænn , við viljum gjarnan heyra hvað framtíðin hefur um umhverfismál að segja . Sem vitundarátak gegn einnota umbúðum biðjum við þátttakendur um að koma með eigin bolla til þess að neyta súpunnar úr .